Document ID: 32014D0090

IZVEDBENI SKLEP KOMISIJE
z dne 14. februarja 2014
o spremembi Priloge I k Odločbi Komisije 2004/558/ES glede odobritve nadzornega programa za izkoreninjenje infekcioznega bovinega rinotraheitisa v regiji v Italiji
(notificirano pod dokumentarno številko C(2014) 737)
(Besedilo velja za EGP)
(2014/90/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti (1), in zlasti člena 9(2) Direktive,
ob upoštevanju naslednjega:
(1)
Direktiva 64/432/EGS določa pravila za trgovanje z govedom znotraj Unije. Člen 9 določa, da država članica, ki ima obvezen nacionalni nadzorni program za eno od nalezljivih bolezni iz Priloge E(II) k navedeni direktivi, lahko predloži svoj program Komisiji v odobritev. Navedeni seznam vključuje infekciozni bovini rinotraheitis. Infekciozni bovini rinotraheitis je opis najvidnejših kliničnih znakov okužbe z bovinim herpesvirusom tipa 1 (v nadaljnjem besedilu: BHV1).
(2)
Člen 9 Direktive 64/432/EGS tudi opredeljuje dodatna jamstva, ki se lahko zahtevajo v trgovini znotraj Unije.
(3)
Odločba Komisije 2004/558/ES (2) odobri programe za nadzor in izkoreninjenje BHV1, ki so jih predložile države članice, navedene v Prilogi I k Odločbi, za regije, navedene v navedeni prilogi in za katere veljajo dodatna jamstva v skladu s členom 9 Direktive 64/432/EGS.
(4)
Italija je Komisiji predložila program za nadzor in izkoreninjenje BHV1 v avtonomni deželi Valle d’Aosta. Ta program je v skladu z merili iz člena 9(1) Direktive 64/432/EGS. Ta program določa tudi pravila za premikanje goveda znotraj navedene regije in v navedeno regijo, ki so enakovredna tistim, ki so se prej izvajala v pokrajini Bolzano v Italiji in so uspešna pri izkoreninjenju bolezni v navedeni pokrajini.
(5)
Program, ki ga je Italija predložila za navedeno avtonomno deželo Valle d’Aosta, in dodatna jamstva, predložena v skladu s členom 9 Direktive 64/432/EGS, bi bilo treba odobriti.
(6)
Prilogo I k Odločbi 2004/558/ES bi bilo zato treba ustrezno spremeniti.
(7)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga I k Odločbi 2004/558/ES se nadomesti z besedilom Priloge k temu sklepu.
Člen 2
Ta odločba je naslovljena na države članice.
V Bruslju, 14. februarja 2014

Labels: 3
18
6